להחזיק ולאבד

להחזיק ולאבד (באנגלית: To Have and Have Not) הוא סרט דרמה רומנטית אמריקאי משנת 1944 בבימויו של הווארד הוקס עם המפרי בוגרט ולורן באקול בתפקידים הראשיים.

התסריט מבוסס בחלקו על הספר "להחזיק ולאבד" (1937) של ארנסט המינגוויי שגם השתתף בכתיבתו. העלילה הועברה מקי וסט וקובה לאי מרטיניק והתרכזה בקשר הרומנטי המתפתח בין שני הגיבורים הראשיים.

זה היה סרטה הראשון של לורן באקול שהייתה אז בת 18. במהלך הצילומים התפתח רומן אהבה בינה לבין בוגרט שהיה נשוי ומבוגר ממנה ב-24 שנים. הם נישאו כשנה לאחד סיום הצילומים. למרות החששות, הנישואים החזיקו מעמד עד למותו ב-1957.

הסרט מזכיר את קזבלנקה שצולם שנתיים קודם, סיפור אהבה סבוך בפוליטיקת מלחמת העולם השנייה, אישה זמרת פאם פאטאל ומועדון עם פסנתרן מזמר, הפעם זה עם המלחין והפסנתרן הוגי קרמייקל. האישה החושנית בעלת הקול העמוק מושכת את התעניינותו של הגבר. הם מכנים זה את זו בשמות חיבה כפי שנהגו הזוג הוקס לקרוא לעצמם - הוא קורא לה "Slim" והיא קוראת לו "Steve". בפגישה הראשונה שלהם היא עומדת בפתח והוא זורק אליה קופסת גפרורים. היא אומרת אז את המשפט המפורסם: "אינך צריך לומר או לעשות משהו, רק לשרוק"...

התסריט העביר את זמן העלילה מתקופת השפל הגדול בארצות הברית למלחמת העולם השנייה מיד לאחר נפילת צרפת והקמת ממשלת וישי. האי מרטיניק נשלט על ידי תומכי ממשלת וישי אבל הייתה בו מחתרת של תומכי צרפת החופשית של דה גול.

בוגרט זכה בפרס השחקן הטוב ביותר ב-National Board of Review.

תקציר העלילה
הארי מורגן (המפרי בוגרט) הוא בעל ספינת דיג בנמל פור-דה-פראנס במרטיניק. הוא מסיע תיירים חובבי דיג לים הפתוח עם רישיון והתחייבות לא לעבור את המים הטריטוריאליים של האי. יש לו עוזר בשם אדי (וולטר ברנן) המוגבל בהתנהגותו בשל שתיית יתר.

תייר אמריקאי בשם ג'ונסון חייב להארי 825 דולר ומבטיח להחזיר לו למחרת. במלון פוגש הארי בחורה נאה ומבחין שהיא נטלה/גנבה את ארנקו של ג'ונסון. הוא עוקב אחריה לחדרה שנמצא מול חדרו ומכריח אותה למסור לו את הארנק ובו כסף שג'ונסון חייב לו. הבחורה, מרי בראונינג (לורן באקול) מוצאת חן בעיניו. הוא מכנה אותה "סלים" (Slim) והיא קוראת לו "סטיב".

בעל המלון, פרנצ'י (מרסל דליו) פעיל במחתרת של צרפת החפשית. הוא מבקש מהארי להעביר לחוף שני אנשי מחתרת אבל הארי לא רוצה להסתבך.

במבואת המלון חוגגים עם תזמורת והפסנתרן "קריקט" (הוגי קרמייקל) ומרי "סלים" המצטרפת אליו בשירה. לפתע פורצים שוטרים בפיקודו של קפיטן רנאר (דן סיימור) ומתפתח קרב יריות עם חברי המחתרת שנמצאים שם. הם מצליחים להמלט, אך ג'ונסון נהרג מכדור תועה.
כולם נעצרים לחקירה ומפקד המשטרה מחרים להארי את דרכונו והארנק עם הכסף.

הארי זקוק לכסף ולכן מסכים כעת להעביר את איש המחתרת מלב הים לחוף. הוא יוצא עם אדי ופוגש בלב ים ספינה שממנה מורדים אליו פול דה בורסק (וולטר סורבי) ואשתו הלן (דולורס מורן). בחזרה לחוף הם נתקלים בספינה של משמר החופים שפותחת עליהם באש, אך הם מצליחים להסתלק. פול נפגע בכתפו ופרנצ'י מסתיר אותם במרתף המלון. לאחר שמצבו של פול מידרדר, מצליח הארי לשלוף את הקליע מגופו. פול מוסר להארי שמטרתו היא לחדור לאי השדים ולשחרר משם מנהיג של המחתרת, אף על פי שהוא חושב שזה כמעט בלתי אפשרי.

אדי נעצר על ידי קפיטן רנאר שמגיע לחדרו של הארי ודורש לגלות לו היכן מסתתרים פול ואשתו. ברגע האחרון שולף הארי אקדח, הורג את אחד השוטרים ומאיים על המפקד וסגנו. הוא מכריח את רנאר להתקשר למשטרה, לשחרר את אדי ולאפשר להם לצאת עם הספינה. הארי מודיע לפול כי ישוט עמו לביצוע המשימה באי השדים.

קישורים חיצוניים


 להחזיק ולאבד, באתר TCM
 הוגי קרמייקל ולורן באקול am i blue, באתר יוטיוב
קטגוריה:סרטי 1944
קטגוריה:סרטי דרמה רומנטית
קטגוריה:סרטי האחים וורנר
קטגוריה:סרטי המפרי בוגרט
קטגוריה:סרטי שחור-לבן אמריקאיים
קטגוריה:סרטים אפלים
קטגוריה:סרטים באנגלית
קטגוריה:סרטים המבוססים על רומנים אמריקאים
קטגוריה:סרטי דרמה רומנטית אמריקאיים